KIRJALLINEN KYSYMYS E-2800/99 esittäjä(t): Ingo Friedrich (PPE-DE) komissiolle. Euroopan yhteisöjen virallisen lehden kaupallinen julkaiseminen.



Virallinen lehti nro 303 E , 24/10/2000 s. 0112 - 0113



KIRJALLINEN KYSYMYS E-2800/99 esittäjä(t): Ingo Friedrich (PPE-DE) komissiolle (18. tammikuuta 2000) Aihe: Euroopan yhteisöjen virallisen lehden kaupallinen julkaiseminen Euroopan komissio julkaisee Euroopan yhteisöjen virallista lehteä sähköisenä Eur-Lex-tietokannassa. Euroopan komissio mahdollistaa siten virallisen lehden maksuttoman saatavuuden ja täyttää velvollisuutensa olla lähellä kansalaisia ja pyrkiä avoimuuteen. Virallinen lehti on kuitenkin saatavilla maksuttomasti vain 45 päivää sen julkaisuajankohdasta lähtien. 1. Onko komission edun mukaista, että se julkaisee kansalaisille tärkeitä oikeudellisia asiakirjoja kaupallisen palvelimen kautta sen jälkeen, kun julkaisuajankohta on ylittynyt useammalla kuin 45 päivällä? 2. Kansalaisten kannalta ei ole ymmärrettävää, miksi EU:n säädösten ja tiedonantojen saatavuudesta peritään suhteellisen korkea hinta. Esimerkiksi 28 sivun tilaaminen kaupallisen palvelimen, EUDORin, kautta maksaa 8,40 euroa. Miten tämä kansalaisilta vaadittava korkea hinta voidaan perustella? 3. Miten komission mielestä voidaan varmistaa, että virallinen lehti on saatavilla sähköisenä kauemmin kuin 45 päivää joko maksuttomasti tai edullisemmin? Viviane Redingin komission puolesta antama vastaus (24. maaliskuuta 2000) Arvoisa parlamentin jäsen viittaa kysymyksessään pelkästään komissioon Euroopan yhteisöjen virallisen lehden (EYVL) julkaisijana. Komissio muistuttaa, että EYVL:n julkaisemista koskevat yksityiskohtaiset säännöt kuuluvat Euroopan yhteisöjen virallisten julkaisujen toimiston johtokunnan toimivaltaan. Tähän johtokuntaan kuuluu Euroopan parlamentin, neuvoston, komission, tuomioistuimen, tilintarkastustuomioistuimen, talous- ja sosiaalikomitean sekä alueiden komitean edustajia. Johtokunta päättää yksimielisesti toimielinten julkaisujen myynti- ja ilmaisjakelupolitiikan suuntaviivoista, mihin kuuluvat myös virallisen lehden sähköisen jakelun yksityiskohtaiset säännöt, joihin arvoisa parlamentin jäsen viittaa. Kaupalliset näkökohdat, joita toimielimet soveltavat EYVL:n jakeluun toimielinten ulkopuolelle, perustuvat seuraaviin huomioihin: a) Lainsäädännölliset tekstit, jotka sisältävät kansalaisia koskevia oikeudellisia velvoitteita, saatetaan yleisön tietoon ilmaiseksi. Loppukäyttäjä maksaa vain jakelukustannukset (Internet, CD-ROM, paperi). b) Tuotteet ja palvelut, joilla on lisäarvoa perusasiakirjoihin verrattuna, ovat yleensä maksullisia. Tuotteeseen tai palveluun liittyvä lisäarvo voi olla monenlaista, esimerkiksi monimutkaisten tietokantojen yhdistely, yksityiskohtaiset ja tehokkaat hakumekanismit ja aiheenmukainen indeksointi. Lisäarvoa voivat tuottaa myös julkaisukeskuksen lukuun työskentelevät välikädet. Tällaisesta lisäarvosta on esimerkkinä asiakirjoja välittävien edustajien (document delivery agent) tekemä työ, kun he etsivät ja toimittavat asiakirjoja asiakkaille. 1. Koko voimassaoleva lainsäädäntö on kaikkien kansalaisten saatavilla ilmaiseksi ja ilman aikarajoituksia EUR-Lex-palvelun kohdassa Voimassa oleva lainsäädäntö. Vanhojen virallisten lehtien kuvamuotoiseen tekstiarkistoon (yli 10 miljoonaa sivua) pääsy on sen sijaan maksullista sen jälkeen, kun lehdet ovat olleet 45 päivää käytettävissä maksutta. Näillä arkistotuloilla voidaan säilyttää kansalaisia lähempänä oleva asiakirjapalveluverkosto jota voivat käyttää myös ne, joilla ei ole pääsyä Internetiin ja toisaalta osittain kattaa arkiston omat tuotanto-, hallinto- ja ylläpitokustannukset. 2. Katso myös 1 kohtaa. Näiden tietokantojen käytöstä perittävät maksut ovat täysin verrattavissa muihin vastaaviin järjestelmiin, joita jäsenvaltioissa on. 3. Vuodesta 1998 alkaen kansalaisten saatavilla on ollut virallisen lehden L- ja C-sarjan (31. elokuuta 1999 alkaen) kunkin kielitoisinnon vuosikerta (noin 500 000 sivua) 144 euron hintaisena CD-ROM-versiona. Virallisen lehden L- ja C-sarjat ovat saatavilla ilmaiseksi EUR-Lexissä 45 päivän ajan niiden julkaisemisesta, jotta kuukausittainen CD-ROM ehditään saada jakeluun. Euroopan yhteisöjen virallisten julkaisujen toimiston johtokunta tarkistaa virallisen lehden kaikkiin jakelutapoihin liittyvän hintapolitiikan vuosittain.